
[bookmark: _Toc183510752]Kopsavilkums
Informatīvais ziņojums ir sagatavots atbilstoši Ministru kabineta 2024. gada 16. jūlija sēdes protokollēmuma (prot. Nr. 29 82. §) "Informatīvais ziņojums "Par valsts pārvaldes Vienotā pakalpojumu centra izveides progresu laika periodā no 2023. gada 1. jūlija līdz 2024. gada 30. jūnijam"" 3. punktā dotajam uzdevumam – Valsts kancelejai turpmāk reizi pusgadā iesniegt izskatīšanai Ministru kabinetā informāciju par konceptuālajā ziņojumā "Par vienotā pakalpojumu centra izveidi valsts pārvaldē" ietverto pasākumu īstenošanas gaitu. Nākamo ziņojumu iesniegt līdz 2024. gada 31. decembrim.
[bookmark: _Hlk150848562]Vienotā pakalpojumu centra (turpmāk – VPC) izveidē ir iesaistītas trīs iestādes, kas īsteno savstarpēji saistītus projektus. Valsts kanceleja ievieš vienotu sistēmu cilvēkresursu vadības procesu nodrošināšanai un stratēģiskajai pārvaldībai, bet Valsts administrācijas skola (turpmāk  ̶  VAS) – vienotu sistēmu mācīšanās un attīstības procesu pārvaldībai. Savukārt Valsts kase ievieš vienotus risinājumus finanšu grāmatvedības un personāla lietvedības, budžeta plānošanas un finanšu vadības procesu pārvaldībai, kā arī īsteno ministriju un to padotības iestāžu grāmatvedības speciālistu centralizāciju VPC. Par katras iestādes pārvaldībā esošajiem projektiem ir sniegts individuāls progresa pārskats šī informatīvā ziņojuma turpmākajās nodaļās.
Informatīvajā ziņojumā sniegta informācija par laikposmā līdz 2024. gada 30. novembrim veiktajām aktivitātēm VPC izveidē valsts pārvaldē, identificētajiem riskiem un priekšlikumiem to mazināšanai.
Ministru kabineta 2023. gada 25. aprīļa sēdē (prot. Nr. 22 26. §) tika izskatīts "Valsts pārvaldes modernizācijas plāns 2023.–2027. gadam". Šī plāna sākotnējā redakcija paredzēja noteikt, ka mērķrādītāja "To tiešās publiskās pārvaldes darbinieku īpatsvars, kuri grāmatvedības un cilvēkresursu pārvaldības pakalpojumus saņem centralizēti" sasniedzamā vērtība 2026. gada III ceturksnī ir 15 % no kopējā darbinieku skaita, kuri nodarbināti tiešajā pārvaldē. Minētajā sēdē tika rosināts šo mērķrādītāju pārskatīt un noteikt, ka sasniedzamā vērtība 2026. gadā ir 80 % no kopējā darbinieku skaita, kuri nodarbināti tiešajā pārvaldē. Protokollēmumā tika dots uzdevums Valsts kancelejai, izstrādājot konceptuālo ziņojumu "Par vienotā pakalpojumu centra izveidi valsts pārvaldē", precizēt tiešās valsts pārvaldes nodarbināto īpatsvaru, kas saņem VPC pakalpojumus līdz 2027. gadam, ņemot vērā veikto izpēti attiecībā uz resoru straujāku pāreju uz centralizētu modeli.
Izpildot doto uzdevumu, Valsts kanceleja sadarbībā ar Valsts kasi sagatavoja salīdzinājumu starp konceptuālajā ziņojumā rekomendēto risinājumu pakāpeniski centralizēt 80 % tiešās publiskās pārvaldes darbinieku VPC līdz 2030. gadam un Ministru kabineta 2023. gada 25. aprīļa sēdē piedāvāto risinājumu straujāk centralizēt grāmatvedības un personāla lietvedības funkcijas, nodrošinot 80 % tiešās publiskās pārvaldes darbinieku apkalpošanu VPC līdz 2027. gadam (1. attēls).

[image: ]
1. attēls. Apkalpoto tiešās publiskās pārvaldes darbinieku īpatsvars (%).

Ministru kabineta 2023. gada 27. jūnija sēdē, apstiprinot konceptuālo ziņojumu "Par vienotā pakalpojumu centra izveidi valsts pārvaldē" (turpmāk – konceptuālais ziņojums), tika lemts atbalstīt konceptuālajā ziņojumā ietverto VPC izveides modeļa 2. risinājumu un tā paātrinātu ieviešanu atbilstoši konceptuālā ziņojuma 6. nodaļā iekļautajai ceļa kartei (ātrais scenārijs), paredzot, ka līdz 2026. gada 31. decembrim VPC ir jāapkalpo 80 % valsts pārvaldē strādājošo iepriekš plānoto 15 % vietā. Vienlaikus Ministru kabineta 2023. gada 4. jūlija rīkojuma Nr. 404 "Par konceptuālo ziņojumu "Par vienotā pakalpojumu centra izveidi valsts pārvaldē"" (turpmāk – MK rīkojums Nr. 404) 1. punktā tika apstiprināts VPC izveides plāns atbilstoši konceptuālā ziņojuma 3. nodaļā ietvertajam VPC izveides 2. risinājumam un tā ieviešanas ceļa kartei (lēnais risinājums).  Tādējādi MK rīkojuma Nr. 404 1. punktā ir izveidojusies tehniska kļūda, apstiprinot lēno VPC izveides scenāriju, lai gan Ministru kabineta sēdē tika lemts par ātrā VPC izveides scenārija apstiprināšanu un papildu finansējuma piešķiršanu.
Ņemot vērā iepriekš minēto informāciju, ir nepieciešams veikt tehniskus grozījumus MK rīkojuma Nr. 404 1. punktā, lai rīkojumā apstiprinātā VPC izveides ceļa karte atbilstu Ministru kabinetā faktiski nolemtajai otrā risinājuma paātrinātai īstenošanai (2. attēls). Vienlaikus ar šī informatīvā ziņojuma izskatīšanu Ministru kabinetā tiek virzīti arī minētie tehniskie grozījumi MK rīkojumā Nr. 404[footnoteRef:2]. [2:  Grozījumi Ministru kabineta 2023. gada 4. jūlija rīkojumā Nr. 404 "Par konceptuālo ziņojumu "Par vienotā pakalpojumu centra izveidi valsts pārvaldē"". Grozījumi tiek virzīti izskatīšanai Ministru kabinetā ar šo informatīvo ziņojumu (Tiesību aktu lietas ID: 24-TA-3092).] 

2. attēls. Precizētā ceļa karte VPC izveidei.
	Šī informatīvā ziņojuma pielikumā iekļauts provizoriskais rīcības plāns 
(1. pielikums "Provizoriskais rīcības plāns"), kurā izvērstā veidā apkopotas būtiskākās veicamās aktivitātes VPC izveidei, par tām atbildīgās iestādes un aktivitāšu laika grafiks.
Pēc konceptuālā ziņojuma apstiprināšanas Valsts kase sadarbībā ar ministrijām izstrādāja ministriju pievienošanās grafiku pakalpojumu centram grāmatvedības uzskaites un centralizētas grāmatvedības un personāla lietvedības, budžeta plānošanas un finanšu vadības risinājumu platformas pakalpojuma saņemšanai, kas ir iekļauts 2024. gada 22. oktobrī izdotajos Ministru kabineta noteikumos Nr. 653 "Kārtība, kādā Valsts kase sniedz pakalpojumus valsts pārvaldes vienotā pakalpojuma centra ietvaros, un kārtība un apjoms, kādā valsts budžeta iestādes un budžeta nefinansētas iestādes kārto grāmatvedības uzskaiti Valsts kasē valsts pārvaldes vienotā pakalpojumu centra ietvaros" (turpmāk – MK noteikumi Nr. 653). MK noteikumu Nr. 653 izstrādes gaitā tika saņemts Iekšlietu ministrijas (Valsts drošības dienesta) iebildums par drošības iestāžu pievienošanos pakalpojumu saņemšanai VPC ietvaros un Ministru kabinets uzdeva Finanšu ministrijai (Valsts kasei) sadarbībā ar valsts drošības iestādēm un to nozares ministrijām sagatavot un iesniegt izskatīšanai Ministru kabinetā informatīvo ziņojumu par iespējām noteiktajā termiņā nodrošināt valsts drošības iestāžu pievienošanos pakalpojumu saņemšanai VPC ietvaros, tai skaitā par nepieciešamajām izmaiņām un par progresu saistībā ar konceptuālajā ziņojumā "Par vienotā pakalpojumu centra izveidi valsts pārvaldē" ietverto pasākumu īstenošanas gaitu (Ministru kabineta 2024. gada 22. oktobra sēdes protokollēmums (prot. Nr. 45 7. § 3. punkts)). 
Saskaņā ar MK noteikumos Nr. 653 iekļauto pakalpojumu saņemšanas grafiku Iekšlietu ministrija un tās padotības iestādes pakalpojumu saņemšanu uzsāks 2027. gada 1. janvārī. Tāpēc izvērtējums jāveic 2025. gada laikā, lai gadījumā, ja izmaiņas grafikā nav nepieciešamas, nodrošinātu iespēju uzsākt pakalpojumu sniegšanu atbilstoši apstiprinātajam grafikam. Lai precizētu Ministru kabineta 2024. gada 22. oktobra sēdes protokollēmumā (prot. Nr. 45 
7. § 3. punkts) dotā uzdevuma izpildes termiņu, šī informatīvā ziņojuma protokollēmumā iekļauts attiecīgs punkts.

[bookmark: _Toc183510753]Cilvēkresursu vienotās pārvaldības sistēmas ieviešanas progress

Pārskata periodā veikti būtiski darbi Eiropas Savienības Atveseļošanas un noturības mehānisma plāna investīcijas 2.1.2.1.i. "Pārvaldes centralizētās platformas un sistēmas" projekta Nr. 2.1.2.1.i.0/1/23/I/VARAM/007 "Cilvēkresursu vienotās pārvaldības sistēmas ieviešana" (turpmāk – investīcijas 2.1.2.1.i Valsts kancelejas projekts) ietvaros, koncentrējoties uz cilvēkresursu vadības biznesa procesu un sistēmas tehniskās specifikācijas izstrādi. Ņemot vērā, ka līdz šim valsts pārvaldē nav bijis ieviests vienots cilvēkresursu vadības risinājums, pirms jaunas informācijas sistēmas ieviešanas nozīmīgs uzdevums bija definēt ieviešamās cilvēkresursu vadības sistēmas funkcionālās un nefunkcionālās prasības, kā arī nodrošināt plānotās sistēmas atbilstību pašreizējām valsts iestāžu vajadzībām un nepieciešamajiem procesu attīstības scenārijiem nākotnē.
Investīcijas 2.1.2.1.i Valsts kancelejas projekta ietvaros veiktas vairākas aktivitātes Cilvēkresursu vienotās pārvaldības sistēmas ieviešanā.  2024. gada 17. jūlijā parakstīts iepirkuma līgums "Cilvēkresursu vienotās pārvaldības sistēmas tehniskās specifikācijas izstrāde un ieviešanas uzraudzība" un uzsākta Cilvēkresursu vienotās pārvaldības sistēmas biznesa procesu un tehniskās specifikācijas izstrāde. Sadarbojoties ar iepirkuma rezultātā izvēlētajiem pakalpojumu sniedzējiem un iesaistot valsts pārvaldes personāla vadības speciālistus, tika definēti cilvēkresursu vadības galvenie biznesa procesi. Šie procesi nodrošina līdz šim manuāli veicamo darbību digitalizāciju un optimizāciju, lai samazinātu administratīvo slogu un paaugstinātu valsts pārvaldes efektivitāti.
2024. gada 20. jūnijā tika izdots Valsts kancelejas rīkojums 
Nr. 2024/7.1.1.-71 "Par Atveseļošanas un noturības mehānisma plāna investīcijas 2.1.2.1.i. "Pārvaldes centralizētās platformas un sistēmas" projekta "Cilvēkresursu vienotās pārvaldības sistēmas ieviešana" uzraudzības padomi". Padomes mērķis ir uzraudzīt investīcijas 2.1.2.1.i. Valsts kancelejas projekta darba uzdevumu izpildi un aktivitāšu īstenošanu atbilstoši projekta mērķiem un plānotajiem rezultātiem. Padomes sastāvu veido ministriju un to padotības iestāžu pārstāvji. 26. augustā tika organizēta padomes sēde, kurā tika prezentēts projekta progress un plānotās projekta aktivitātes.
2024. gada septembrī izstrādātie Cilvēkresursu vienotās pārvaldības sistēmas biznesa procesi tika validēti kopā ar projekta konsultantiem un personāla vadības speciālistiem, lai pārliecinātos par to atbilstību valsts pārvaldes iestāžu reālajām vajadzībām. Tika organizētas vairākas darbnīcas, kuru laikā personālvadības speciālistiem tika prezentēti izstrādātie biznesa procesi un diskutēts par sistēmas funkcionalitātēm. Darbnīcās piedalījās visu resoru un to padotības iestāžu pārstāvji, kas izstrādātos procesus vērtēja gan kopsakarā pret vienoto pakalpojumu centru, gan arī norādīja uz savu pārstāvēto iestāžu specifiskiem procesiem un nepieciešamiem funkcionāliem uzlabojumiem.
Balstoties uz izstrādātajiem biznesa procesiem, veikta sistēmas tehniskās specifikācijas izstrāde. Tehniskajā specifikācijā iekļautas sistēmas funkcionālās un nefunkcionālās prasības, nodrošinot to atbilstību gan pašreizējām valsts pārvaldes vajadzībām, gan nākotnes attīstības iespējām. Tehniskās specifikācijas ietvaros definētas arī drošības prasības, lai nodrošinātu personas datu aizsardzību un sistēmas kiberdrošības prasības. Izstrādājot Cilvēkresursu vienotās pārvaldības sistēmas biznesa procesus un tehnisko specifikāciju, tika ņemts vērā plānotais VPC tvērums, tādējādi nodrošinot Cilvēkresursu vienotās pārvaldības sistēmas prasību salāgošanu ar citām VPC sistēmām.
2024. gada oktobrī tika organizēta tirgus izpēte, kuras laikā potenciālajiem sistēmu izstrādātājiem tika nosūtīts plānotais sistēmas koncepts, galvenās funkcionālās un nefunkcionālās prasības. Tirgus izpētes primārais mērķis bija validēt izstrādāto sistēmas konceptu ar potenciālajiem izstrādātājiem, lai pārliecinātos, ka vēlamais risinājums ir tehniski izpildāms esošā projekta budžeta ietvarā. Tirgus izpētes rezultātā tika secināts, ka izstrādātie biznesa procesi un sistēmas tehniskā specifikācija ir loģiski strukturēti un plānotais risinājums ir praktiski realizējams. Vienlaikus tika secināts, ka sistēmas uzturēšanas izmaksas nākotnē var krasi pārsniegt plānotās uzturēšanas izmaksas. Lai mazinātu sistēmas uzturēšanas izmaksas nākotnē, tiks veikti tehniskās specifikācijas un iepirkuma nolikuma precizējumi, lai mazinātu risku iegādāties risinājumu, kas nākotnē rada pārlieku augstas uzturēšanas izmaksas.
Līdztekus tehniskās specifikācijas izstrādei Valsts kanceleja veikusi arī plānotās sistēmas infrastruktūras arhitektūras analīzi. Analīzes rezultātā identificētas nepieciešamās arhitektūras komponentes un iespējamie risinājumi sistēmas darbības nodrošināšanai, īpašu uzmanību pievēršot datu integritātei, to drošībai un integrācijas iespējām. Vienlaikus jāuzsver, ka infrastruktūras analīze ir veikta biznesa procesu loģikas līmenī un nav izstrādāta tehnisko prasību līmenī. Izaicinājumus šajā procesā rada nespēja piesaistīt atbilstošas kvalifikācijas speciālistus. Pārskata periodā organizēti vairāki amata konkursi, kuru ietvaros nav izdevies piesaistīt sistēmu arhitektu, sistēmanalītiķi un sistēmas administratoru. Lai vadītu šo risku, ir izskatīti vairāki rīcības varianti, piemēram, nodrošināt nepieciešamās kompetences ārpakalpojumā, taču šādam risinājumam nav ilgstošas pēctecības, jo konkrētie speciālisti tiktu piesaistīti tikai uz laiku. Šobrīd notiek darbs pie ciešākas sadarbības veidošanas ar Valsts digitālās attīstības aģentūru (turpmāk – VDAA), kas nodrošinās trūkstošās kompetences un piedalīsies Cilvēkresursu vienotās pārvaldības sistēmas ieviešanā, uzturēšanā un tālākā attīstībā. Plānots, ka VDAA iesaistīsies jau sistēmas iepirkumā un darba procesā tiks veikta arī arhitektūras koncepta validācija sadarbībā ar iesaistītajām iestādēm, kā arī organizētas diskusijas par nepieciešamās infrastruktūras izvietošanu. 
Lai nodrošinātu sadarbību, Valsts kanceleja ir vienojusies ar VDAA tai nodot divas vakantās amata vietas, kuras Valsts kancelejai tika piešķirtas, apstiprinot Konceptuālo ziņojumu Ministru kabineta 2023. gada 27. jūnija sēdē, (prot. Nr. 34 56. § 5. punkts) un kurām tika piešķirts finansējums caur starpnozaru prioritāro pasākumu "Vienotā pakalpojumu centra izveide", kas tika atbalstīts Ministru kabineta 2023. gada 26. septembra sēdē (prot. Nr. 47 
43. § 2. punkts). Paredzēts nodot divas amata vietas 12. mēnešalgu grupā (21.4. amata saime, IV amata līmenis) un tām paredzēto finansējumu, sākot ar 2025. gadu. Pārdalāmo amata vietu atlīdzības nodrošināšanai paredzēts VDAA pārdalīt finansējumu vismaz 84 144,00 euro apmērā 2025. gadā, 90 764 euro apmērā 2026. gadā, 94 146 euro apmērā 2027. gadā, 97 206 euro apmērā 2028. gadā un turpmāk katru gadu. 1. tabulā sniegts pārdalāmā finansējuma aprēķins pa gadiem.
1. tabula
	Gads
	Atlīdzība atbilstoši
12. mēnešalgu grupai
	Vispārējās piemaksas 5 % apmērā no gada mēnešalgas kopsummas
	Naudas balvas un prēmijas
10 % no gada mēnešalgas kopsummas

	Sociālās garantijas 
5 % apmērā no gada mēnešalgas kopsummas

	Kopējie izdevumi atlīdzībai
	Darba devēja sociālais nodoklis kopējiem atlīdzības izdevumiem 23,59 %
	Kopējās izmaksas par vienu nodarbināto gadā
	Amata
vietu
skaits
	Pārdalāmais budžets kopā

	
	mēnesī
	gadā
	
	
	
	
	
	
	
	

	2025.
	2 364
	28 368
	1 418,40
	2 836,80
	1 418,40
	34 041,60
	80 30,41
	42 072
	2
	84 144

	2026.
	2 550
	30 600
	1 530
	3 060
	1 530
	36 720
	8 662,25
	45 382
	2
	90 764

	2027.
	2 645
	31 740
	1 587
	3 174
	1 587
	38 088
	8 984,96
	47 073
	2
	94 146

	2028. un turpmāk katru gadu
	2 731
	32 772
	1 638,60
	3 277,20
	1 638,60
	39 326,40
	9 277,10
	48 603
	2
	97 206


Plānotās sadarbības kontekstā šī informatīvā ziņojuma protokollēmumā ir iekļauts punkts, kurā Ministru kabinets atbalsta divu vakanto amata vietu un finansējuma pārdali no Valsts kancelejas uz VDAA, kā arī Valsts kancelejai sadarbībā ar Viedās administrācijas un reģionālās attīstības ministriju (turpmāk – VARAM) ir uzdots iesniegt Ministru kabinetā rīkojuma projektu par 
2025. gada apropriācijas pārdali starp Valsts kanceleju un VARAM. 
Papildus investīcijas 2.1.2.1.i Valsts kancelejas projekta aktivitātēm Valsts kancelejas komanda aktīvi iesaistās arī pārējo VPC tvēruma projektu aktivitātēs, lai salāgotu visus plānotos risinājumus un sniegtu konsultācijas savas kompetences ietvaros. Valsts kancelejas darbinieki aktīvi līdzdarbojušies standartizēto personāla lietvedības veidlapu sagatavošanā, kas ir nepieciešamas, lai Valsts kase plānotajā grāmatvedības un personāla lietvedības risinājumā varētu standartizēt procesus. Tāpat Valsts kanceleja līdzdarbojas darba grupā, kurā iekļauti pārstāvji no iestādēm ar sarežģītiem atlīdzības aprēķina algoritmiem, lai realizētu vienotu atlīdzības uzskaites un aprēķina algoritmu un iestādēm nepieciešamo specifisko darba laika plānošanas, uzskaites organizācijas un apmaksas veidu ieviešanu centrālā resursu vadības sistēmā.
Valsts kanceleja ir aktīvi līdzdarbojusies arī Mācīšanās un attīstības sistēmas plānošanā, biznesa procesu un tehniskās specifikācijas izstrādē, lai veicinātu abu plānoto risinājumu ciešāku integrāciju nākotnē ne tikai datu apmaiņas kontekstā, bet arī savstarpēji salāgojamu procesu nodrošināšanā, lai veicinātu procesu automatizācijas pakāpi un lietotāju pieredzi, kas ir būtiski arī no pārmaiņu vadības aspekta, lai mazinātu lietotāju pretestību sistēmu izmantošanā, nodrošinot pozitīvu pieredzi, kas atbilst lietotāju vajadzībām.
Pārskata periodā veiktās aktivitātes nodrošina stabilu pamatu projekta turpmākai īstenošanai un cilvēkresursu pārvaldības sistēmas ieviešanai valsts pārvaldē. Lai gan ilgstoši nav izdevies piesaistīt cilvēkresursu ar specifiskām informācijas tehnoloģiju zināšanām, projektam tiks nodrošināta papildu kapacitāte šajā jomā, veicinot sadarbību ar VDAA. Paredzams, ka tas sniegs pozitīvu ieguvumu ne tikai projekta īstenošanas laikā, bet arī sistēmas uzturēšanā un potenciālā attīstībā, jo tiks uzkrātas zināšanas par konkrētā risinājuma uzbūvi un tā integrāciju kopējā VPC tvērumā. Plānots 2024. gada decembrī uzsākt iepirkuma procedūru Cilvēkresursu vienotās pārvaldības sistēmas iegādei.

Pārskata periodā organizēti būtiski darbi Eiropas Savienības Atveseļošanas un noturības mehānisma plāna investīcijas 2.1.2.1.i. "Pārvaldes centralizētās platformas un sistēmas" projekta Nr. 2.1.2.1.i.0/1/23/I/VARAM/008 "Mācīšanās un attīstības sistēmas ieviešana" (turpmāk – Investīcijas 2.1.2.1.i VAS projekts) ietvaros. Investīcijas 2.1.2.1.i VAS projekta ieviešanas mērķis ir attīstīt modernu informācijas sistēmu, kas nodrošinās mācību un attīstības procesu organizēšanu un pārvaldību, veicinot publiskās pārvaldes digitālo transformāciju un darbinieku zināšanu un prasmju attīstību. Šī sistēma radīs iespējas mācību dalībniekiem apgūt nepieciešamās prasmes strukturētā un kontrolētā veidā, vienlaikus aptverot plašu auditoriju un sekmējot valsts pārvaldes efektivitāti.
2024. gada 11. jūlijā parakstīts iepirkuma līgums "Mācīšanās un attīstības sistēmas tehniskās specifikācijas izstrāde un ieviešanas uzraudzība" un uzsākta Mācīšanās un attīstības sistēmas biznesa procesu un tehniskās specifikācijas izstrāde. Pamatojoties uz intervijām ar valsts pārvaldes personālvadības speciālistiem, kas organizē apmācību savās iestādēs, tika veikta detalizēta mācīšanās un attīstības procesa biznesa analīze. Procesa analīze ļāva identificēt un dokumentēt visus galvenos soļus mācību plānošanā, organizēšanā un vadībā, kā arī nodrošināt iestāžu specifisko prasību apzināšanu. Intervijās piedalījās dažādu iestāžu pārstāvji, kas sniedza būtisku ieguldījumu, veicinot biznesa procesu precizitāti un atbilstību iestāžu vajadzībām.
Pamatojoties uz biznesa procesu analīzi, tika izstrādāta tehniskā specifikācija, kas ietver detalizētas funkcionālās un nefunkcionālās prasības. Pēc sākotnējās biznesa analīzes izstrādes tika veiktas papildu intervijas ar valsts pārvaldes iestāžu pārstāvjiem, lai precizētu prasības un nodrošinātu, ka tehniskā specifikācija atbilst gan normatīvajiem aktiem, gan reālajām darba vajadzībām. Papildus tika analizēti tirgū pieejamie mācīšanās un attīstības risinājumi un pielāgota labākā prakse mācīšanās un attīstības vajadzībām. Šīs prasības tika kategorizētas obligātajās un vēlamajās, ņemot vērā to ietekmi uz sistēmas efektivitāti un lietojamību. Tehniskā specifikācija tika papildināta ar intervijās iegūtajiem rezultātiem, labās prakses piemēriem un normatīvo aktu prasībām. Tāpat tehniskajā specifikācijā tika iekļautas prasības sistēmas integrācijā ar citām valsts pārvaldes un VPC informācijas sistēmām.
Izstrādātie biznesa procesi un tehniskā specifikācija tika apspriesti un apstiprināti projekta uzraudzības padomes sēdēs. Padomē piedalījās valsts pārvaldes iestāžu nodarbinātie un potenciālie sistēmas lietotāji, Valsts administrācijas skolas pārstāvji un iepirkuma rezultātā piesaistītie konsultanti. Projekta uzraudzības padomes sanāksmes tika organizētas ar mērķi validēt izstrādātās tehniskās specifikācijas atbilstību iestāžu praktiskajām vajadzībām. Šobrīd tiek aktīvi strādāts, lai uzsāktu mācīšanās un attīstības sistēmas iepirkumu, tādējādi 2025. gada ietvaros būtu iespējams iegādāties jauno risinājumu un uzsākt tā pilotēšanu un tālāku ieviešanu valsts pārvaldes iestādēs, lai daļa valsts pārvaldē nodarbināto varētu veikt apmācības Mācīšanās un attīstības sistēmā.

[bookmark: _Toc183510755]Valsts kases projektu ieviešanas progress
Pārskata periodā turpināta vairāku iepriekš uzsākto aktivitāšu īstenošana, lai nodrošinātu vienotu informācijas tehnoloģiju risinājumu ieviešanu, pakalpojumu sniegšanu un VPC izveidi Valsts kasē saskaņā ar konceptuālajā ziņojumā atbalstīto risinājumu.
Lielākā daļa aktivitāšu tiek īstenotas Eiropas Savienības Atveseļošanas un noturības mehānisma plāna investīcijas 2.1.2.1.i. "Pārvaldes centralizētās platformas un sistēmas" projektā Nr. 2.1.2.1.i.0/1/23/I/VARAM/009 "Valsts pārvaldes vienota valsts finanšu resursu plānošana un pārvaldības grāmatvedības pakalpojumu nodrošinājums, vienotās resursu vadības ieviešana" (turpmāk – investīcijas 2.1.2.1.i. Valsts kases projekts). Investīcijas 2.1.2.1.i. Valsts kases projekta ietvaros līdz 2026. gada 31. maijam būs izveidota vienota, centralizēta valsts pārvaldes platforma, kas ietvers grāmatvedības un personāla lietvedības risinājumu, izmantojot pieejamo funkcionalitāti resursu vadības sistēmā (turpmāk – RVS) Horizon un darbinieku pašapkalpošanās portālu HoP, un risinājumu budžeta plānošanā un finanšu vadībā. Tiek pilnveidoti normatīvie akti un instrukcijas procesu standartizācijas nodrošināšanai un pakalpojumu sniegšanai VPC, kā arī  uzsākta resoru pārņemšana centralizētajā platformā VPC modelī. Atsevišķas aktivitātes tiek īstenotas ārpus investīcijas 2.1.2.1.i. Valsts kases projekta, lai nodrošinātu VPC funkciju Valsts kasē, t. sk. grāmatvedības speciālistu pārcelšana uz Valsts kasi.

· Sadarbības līgumi un projekta pase
 
Pārskata periodā atbilstoši Ministru kabineta noteikumu Nr. 435 29. punktam ir noslēgti sadarbības līgumi ar Ministru kabineta 2023. gada 28. jūnija rīkojumā Nr. 407 "Par Eiropas Savienības Atveseļošanas fonda plāna 2. komponentes "Digitālā transformācija" 2.1.2.r reformas "Valsts IKT resursu izmantošanas efektivitātes un sadarbspējas paaugstināšana" investīcijas 2.1.2.1.i. projekta "Valsts pārvaldes vienota valsts finanšu resursu plānošana un pārvaldības grāmatvedības pakalpojumu nodrošinājums, vienotās resursu vadības ieviešana" pases un centralizētas funkcijas vai koplietošanas pakalpojumu attīstības plānu apstiprināšanu" (turpmāk – MK rīkojums Nr. 407) norādītajiem projekta īstenošanas partneriem – Zemkopības ministriju (turpmāk – ZM), Veselības ministriju (turpmāk – VM), VARAM. Sadarbības līgumos ir noteikta sadarbība investīcijas 2.1.2.1.i. Valsts kases projekta aktivitāšu īstenošanā un mērķa sasniegšanā, piešķirtā finansējuma uzraudzība un kontrole.
Investīcijas 2.1.2.1.i. Valsts kases projekta ietvaros 2024. gadā ir organizēti un īstenoti vairāki iepirkumi, lai nodrošinātu vienota finanšu grāmatvedības un personāla lietvedības informācijas tehnoloģiju risinājumu ieviešanu un budžeta plānošanas un finanšu vadības risinājuma izstrādi. Iepirkumu rezultātā noslēgto līgumu summas ir mazākas, nekā bija plānotas, kas attiecīgi projekta ietvaros veido projekta līdzekļu ietaupījumu. Lai nodrošinātu projektā izvirzīto mērķu sasniegšanu un finansējuma apguvi, tiek virzīti grozījumi investīcijas 2.1.2.1.i. Valsts kases projekta dokumentācijā[footnoteRef:3], kas apstiprināta ar MK rīkojumu Nr. 407, to papildinot ar jauniem projekta īstenošanas partneriem, attiecīgi precizējot izmaksu sadalījumu starp budžeta projekta darbībām. [3:  Grozījumi Ministru kabineta 2023. gada 28. jūnija rīkojumā Nr. 407 "Par Eiropas Savienības Atveseļošanas un noturības mehānisma plāna 2. komponentes "Digitālā transformācija" 2.1.2.r reformas "Valsts IKT resursu izmantošanas efektivitātes un sadarbspējas paaugstināšana" 2.1.2.1.i. investīcijas "Pārvaldes centralizētās platformas un sistēmas" projekta "Valsts pārvaldes vienota valsts finanšu resursu plānošana un pārvaldības grāmatvedības pakalpojumu nodrošinājums, vienotās resursu vadības ieviešana" pases un centralizētas funkcijas vai koplietošanas pakalpojumu attīstības plānu apstiprināšanu". Grozījumi tiek virzīti izskatīšanai Ministru kabinetā ar šo informatīvo ziņojumu (Tiesību aktu lietas ID: 24-TA-2363).] 


· Projekta uzraudzība

Lai nodrošinātu investīcijas 2.1.2.1.i. Valsts kases projekta īstenošanas uzraudzību un definēto mērķu sasniegšanu, ar Finanšu ministrijas (turpmāk – FM) 2024. gada 14. marta rīkojumu Nr. 86 ir izveidota investīcijas 2.1.2.1.i. Valsts kases projekta īstenošanas uzraudzības padome, kura uzrauga investīcijas 2.1.2.1.i. Valsts kases projekta mērķu un rezultatīvo rādītāju sasniegšanu, īstenošanas gaitu, kā arī koordinē iesaistīto institūciju sadarbību. Padomes sastāvu veido Valsts kase, VARAM kā vadošā valsts pārvaldes iestāde digitālās transformācijas jomā valsts pārvaldē un kā sadarbības partneris, FM kā projekta nozares ministrija un sadarbības partneris un ZM, VM kā projekta sadarbības partneri. Papildus uz projekta īstenošanas uzraudzības padomes sēdēm tiek aicināta EM un Klimata un enerģētikas ministrija (turpmāk – KEM), ņemot vērā MK rīkojumā Nr. 404 apstiprināto paātrināto iestāžu pievienošanos VPC. Pārskata periodā notika trešā uzraudzības padomes sēde, kuras ietvaros tika pārrunātas projekta aktualitātes un izaicinājumi, 2024. gada pārskata sagatavošana un Valsts kases darbinieku pieejas tiesību nodrošinājums Horizon sistēmas testa un produkcijas videi, tālākie soļi darbinieku pārejā – nodarbināto pārcelšana un uzņemšana Valsts kases Grāmatvedības uzskaites pakalpojumu departamentā un citi aktuālie jautājumi.

· Normatīvo aktu izmaiņas

Atbilstoši veiktajiem grozījumiem Likumā par budžetu un finanšu vadību[footnoteRef:4] un tajos sniegtajam deleģējumam pārskata periodā izdoti Ministru kabineta noteikumi pakalpojumu nodrošināšanai – 2024. gada 22. oktobrī izdoti MK noteikumi Nr. 653.  [4:  Pieejams: https://likumi.lv/ta/id/58057-likums-par-budzetu-un-finansu-vadibu] 

Saeima 31. oktobrī galīgajā lasījumā pieņēma grozījumus Grāmatvedības likumā, kas nosaka, ka valsts budžeta iestādēs, izsniedzot attaisnojuma dokumentu (rēķinu) samaksāšanai par precēm vai pakalpojumiem, no 2025. gada savstarpējie rēķini būs jānoformē kā strukturēti elektroniskie rēķini.
Notiek likumprojekta "Grozījumi Likumā par budžetu un finanšu vadību" saskaņošana attiecībā uz ministriju pārskatu konsolidāciju, nosakot, ka no valsts budžeta daļēji finansētas atvasinātas publiskas personas un budžeta nefinansētas iestādes pārskatus iesniedz Valsts kasei, kā arī saistīto Ministru kabineta noteikumu, kas reglamentē pārskatu sagatavošanu un iesniegšanu, grozījumu projektu izstrāde.

· Sistēmu ieviešana un integrācija

Pārskata periodā turpinājās centralizētā finanšu grāmatvedības un personāla lietvedības risinājuma projektējuma izstrāde – tajā tiek definēti visi sistēmas aspekti, ievērojot Valsts kases izstrādātos standartizētos finanšu grāmatvedības un personāla lietvedības procesus, iestāžu specifiskos procesus, centralizētā risinājuma arhitektūru un klasifikatoru (t. sk. dimensiju, dokumentu tipu) struktūras, integrācijas. Procesa ietvaros apzināti arī sistēmas specifiskie moduļi, ko līdz šim izmantoja atsevišķas iestādes (piemēram, autotransporta, loģistikas, nekustamā īpašuma pārvaldības, darba laika plānošanas modulis) un ar iestāžu atbildīgajiem darbiniekiem tiek saskaņotas attiecīgās projektējuma sadaļas. Secināts, ka ir iestādes, kurās šobrīd ir liels darbinieku skaits ar summētā darba laika organizācijas veidu – lai padarītu procesus efektīvākus, uzsākta darba laika plānošanas moduļa ieviešana sistēmā. 
Izstrādātais sistēmas projektējums ir publicēts Valsts kases tīmekļvietnē: https://pp.kase.gov.lv/projects/vpc-wiki/wiki.
Pārskata periodā tiek veikta centralizētā finanšu grāmatvedības un personāla lietvedības risinājuma konfigurācija – centralizētas uz RVS Horizon bāzētas platformas un tajā ietilpstošo centralizēto informācijas tehnoloģiju (IT) risinājumu izveide atbilstoši Valsts kases noteiktajai IT arhitektūrai un tehniskajām prasībām, kā arī standartizēto un centralizēti uzturamo sistēmas klasifikatoru un pamatdatu ievade, un ir veikta iestāžu aptauja, lai noskaidrotu iestāžu darbības nepārtrauktības nodrošināšanai nepieciešamo (kritisko) sistēmas datu apjomu 2025. gada 1. janvārī. Atbilstoši iegūtajai informācijai ir sagatavoti darba uzdevumi datu migrācijas veicējiem un sastādīti iestāžu datu migrācijas plāni, saskaņā ar kuriem kritisko datu migrācija plānota 2024. gada nogalē un 2025. gada I un II ceturksnī (t. sk. datu kārtošana un migrēto datu izmaiņu un papildinājumu veikšana).
Atbilstoši no VARAM, KEM, ZM, EM un VM un to padotības iestādēm saņemtajai informācijai par nepieciešamo iestāžu informācijas sistēmu integrāciju izveidi ar centralizēto finanšu grāmatvedības un personāla lietvedības risinājumu pārskata periodā saskaņoti integrāciju apraksti un izmaksas. Kopumā nepieciešams pārbūvēt vai izveidot ap 45 dažādas integrācijas starp centralizēto grāmatvedības un personāla lietvedības risinājumu un citām iestāžu sistēmām, lai nodrošinātu iestāžu funkciju izpildi vai pakalpojumu sniegšanu. Integrāciju izstrādē būs nepieciešams noteikt prioritātes, ņemot vērā termiņu, ar kuru jāuzsāk grāmatvedības uzskaites pakalpojuma sniegšana iestādēm, un pieejamo kapacitāti abās pusēs, tāpēc Valsts kase vairākkārt rosinājusi iestādes pēc iespējas ātrāk uzsākt nepieciešamo integrāciju pārbūvi.
Papildus ir organizētas vairākas iepirkuma procedūras, lai nodrošinātu centralizētā finanšu grāmatvedības un personāla lietvedības risinājuma ieviešanu:
· 2024. gada 1. jūlijā noslēgts darba uzdevums Nr. 1 pie 2024. gada 27. jūnija pirkuma pieprasījuma Nr. VK/2024/19 (VE-2024-319) – RVS Horizon projektējuma izstrāde, t. sk. konfigurācijas apraksta izveide, centralizācijas 1. etapa 5 resoru (ZM, VM, VARAM, KEM, EM) specifisko procesu un Vienotā pakalpojumu centra standartizēto finanšu grāmatvedības uzskaites un personāla lietvedības procesu nodrošināšanai centralizētā risinājumā;
· 2024. gada 12. augustā noslēgts iepirkuma līgums "Resursu vadības sistēmas (RVS) Horizon licenču nodrošināšana vienotā pakalpojumu centra vajadzībām"; 
· 2024. gada 26. septembrī noslēgts iepirkuma līgums "Horizon ieviešanas un konfigurēšanas darbu nodrošināšana VPC vajadzībām";
· 2024. gada 30. septembrī ar diviem piegādātājiem noslēgta vispārīgā vienošanās par datu migrāciju uz centrālo resursu vadības sistēmu, kuras mērķis ir nodrošināt ministriju un to padotības iestāžu izmantoto grāmatvedības uzskaites sistēmas Horizon datu migrāciju uz VPC centralizēto grāmatvedības uzskaites sistēmu. Izstrādāti detalizēti  darba uzdevumi, lai nodrošinātu vispārīgās vienošanās prasību izpildi, un noslēgti līgumi par iestāžu datu migrēšanu;
· 2024. gada 10. oktobrī noslēgts darba uzdevums par grāmatvedības un personāla lietvedības risinājuma Horizon testēšanas pakalpojuma nodrošināšanu;
· 2024. gada 29. augustā izsludināts iepirkums "Biznesa inteliģences (BI) risinājuma izveide pārskatu nodrošināšanai vienotā pakalpojumu centra vajadzībām", un ir izvēlēts piegādātājs, kuram piešķiramas līguma slēgšanas tiesības. Iepirkuma mērķis ir nodrošināt uz RVS Horizon datiem veidota BI risinājuma izstrādi, lai sagatavotu dažādus pārskatus un atskaites centralizētās grāmatvedības funkcijas pakalpojuma sniegšanai.
· Standartizēto procesu piemērošana

Lai nodrošinātu efektīvu un standartizētu pakalpojumu sniegšanu, tika izvērtēti un detalizēti (instrukciju līmenī) izstrādāti finanšu grāmatvedības un personāla lietvedības procesi, kas definē iestādes un VPC pakalpojuma sadarbības līmeņa nosacījumus. Piesaistot ekspertus noslēgtā iepirkuma līguma  "Ekspertu pakalpojums resoru pievienošanas procesa nodrošināšanai valsts pārvaldes VPC centralizēto pakalpojumu saņemšanai" ietvaros, uzsākta iestāžu finanšu grāmatvedības un personāla lietvedības specifisko procesu izpēte un pielāgošana standartizētajiem procesiem. Valsts kases eksperti sadarbībā ar SIA "Ernst&Young" veic procesu specifikas padziļinātu izpēti un analizē iespējas konkrētās specifikas integrēt standartizētajos procesos, vērtējot arī ietekmi uz centralizētā risinājuma ieviešanu. Papildus, ņemot vērā, ka iestādes, kuru grāmatvedība tiek centralizēta VPC, sniedz dažādas statistikas atskaites un pārskatus Centrālajai statistikas pārvaldei (turpmāk – CSP), uzsākta sadarbība ar SIA "Corporate Consulting" ekspertu datu pārvaldības un analītikas jomā, lai saņemtu priekšlikumus CSP sniedzamo atskaišu datu ieguvei un transformēšanai maksimāli automatizētā veidā.

· Budžeta plānošanas un finanšu vadības risinājuma izstrāde

Investīcijas 2.1.2.1.i Valsts kases projekta ietvaros veiktas vairākas aktivitātes budžeta plānošanas un finanšu vadības risinājuma izveidē.  2024. gada 19. jūlijā parakstīts iepirkuma līgums "Budžeta plānošanas un finanšu vadības risinājuma izstrādes un uzturēšanas iepirkums" un uzsākta budžeta plānošanas un finanšu vadības risinājuma funkcionalitātes "Iestāžu līmeņa plānošana" 
(turpmāk – ILP) izstrāde.
2024. gada 31. jūlijā izdots Finanšu ministrijas rīkojums Nr. 281 "Par budžeta plānošanas un finanšu vadības risinājuma darba grupas izveidi", iekļaujot resoru pārstāvjus, lai nodrošinātu efektīvu un koordinētu budžeta plānošanas un finanšu vadības risinājuma izstrādi, definētu detalizētākas prasības un procesus risinājuma funkcionalitātēm. Pārskata periodā ar resoru finansistiem un ekspertiem tika organizētas darba grupas un darbnīcu sesijas par ILP funkcionalitāti, kuru ietvaros Valsts kases eksperti validēja ILP pamatfunkcionalitāti un iepirkumu plāna formu.
Ieviešot ILP funkcionalitāti, identificēts, ka nepieciešami grozījumi Ministru kabineta 2018. gada 11. decembra instrukcijā Nr. 8 "Instrukcija par valsts budžeta tāmēm", kas paredzētu, ka no 2025. gada tāmju sagatavošana visām valsts budžeta iestādēm tiks nodrošināta ILP funkcionalitātē. Instrukcijas grozījumu projekts "Grozījumi Ministru kabineta 2018. gada 11. decembra instrukcijā Nr. 8 "Instrukcija par valsts budžeta tāmēm"" (24-TA-2175) ir izstrādāts un notiek tā saskaņošana.
Ņemot vērā, ka budžeta plānošanas un finanšu vadības risinājuma izstrāde notiek vienlaikus ar citu VPC pakalpojumu izveidi, īstenojot budžeta plānošanas un finanšu vadības risinājuma ILP funkcionalitāti, tiek ņemti vērā vienotā finanšu grāmatvedības un personāla lietvedības risinājuma projektējumā definētie klasifikatori, tādējādi nodrošinot datu salāgošanu un budžeta plānošanas un budžeta izpildes kontroli pēc vienotiem nosacījumiem, uzturot iespēju robežās vienotas klasifikācijas un atribūtus. Viens no galvenajiem klasifikatoriem, ko iestādes izmanto budžeta plānošanā un budžeta izpildē, ir ekonomiskā klasifikācija, kas raksturo ieņēmumu un izdevumu veidus pēc ekonomiskās būtības. Lai gan klasifikācija ir vienota un līdz šim budžeta plānošanā tika izmantota Ministru kabineta 2005. gada 27. decembra noteikumos Nr. 1032 "Noteikumi par budžetu ieņēmumu klasifikāciju" un Ministru kabineta 2005. gada 27. decembra noteikumos Nr. 1031 "Noteikumi par budžetu izdevumu klasifikāciju atbilstoši ekonomiskajām kategorijām" noteiktā klasifikācija, katra iestāde budžeta izpildē ieņēmumu un izdevumu kodus sadalīja detalizētāk, tos dalot pēc saviem ieskatiem un vēsturiski pieņemtās prakses. Izstrādājot vienotu budžeta plānošanas un finanšu vadības risinājuma funkcionalitāti un grāmatvedības uzskaites pakalpojumu VPC ietvaros, nepieciešams ieviest vienotu un kopēju ekonomisko klasifikāciju arī zemākajos detalizācijas kodos visām pakalpojumu saņemošajām valsts pārvaldes iestādēm, tādējādi nodrošinot pārskatāmu datu atspoguļojumu un maksimālas sistēmu automatizācijas iespējas nākotnē. Iestādēm paredzēta papildu ekonomiskās klasifikācijas kodu detalizācija tikai atlīdzības izdevumu kodiem – atbilstoši Ministru kabineta 2017. gada 7. novembra noteikumu Nr. 662 "Noteikumi par valsts tiešās pārvaldes iestāžu un citu valsts un pašvaldību institūciju amatpersonu (darbinieku) atlīdzības un personu uzskaites sistēmu" (turpmāk – MK noteikumi Nr. 662) 6. pielikumam "Piemaksas, prēmijas, pabalsti, kompensācijas un citu veidu atlīdzība". Vienlaikus, lai nodrošinātu vienotu izdevumu atlīdzības kodu piemērošanu, MK noteikumu Nr. 662 6. pielikuma klasifikācija lietojama ar šādiem precizējumiem:
· Vienotajā klasifikatorā neiekļaujot MK noteikumu Nr. 662 6. pielikuma 1.–3. kodu;
· MK noteikumu Nr. 662 6. pielikuma klasifikāciju papildinot ar klasifikācijas kodiem, kuros klasificē tos atlīdzības samaksas veidus, kas nav iekļauti citos kodos (piešķirot šādiem kodiem 5.–6. zīmi – 99).
Ar papildu klasifikācijas kodiem atbilstoši MK noteikumu Nr. 662 6. pielikumam (ar precizējumiem) papildināma vienotā izdevumu klasifikācija, kas tiks uzturēta Vienotajā budžeta plānošanas un izpildes informācijas sistēmā un tiks izmantota budžeta plānošanas un finanšu vadības risinājuma ILP funkcionalitātē (2. pielikums "Atlīdzības izdevumu klasifikācijas kodi").
Ņemot vērā, ka budžeta plānošanas un finanšu vadības risinājuma izstrāde notiks iteratīvi, kas ietvers vairāku funkcionalitāšu izstrādi līdz 2026. gadam un sākotnēji aptvers tikai daļu no visa budžeta sagatavošanas un izpildes procesa, un pēc 2026. gada plānots turpināt darbu pie procesu automatizācijas, paredzēts, ka ILP funkcionalitātē nodrošinātā iestāžu līmeņa budžeta plānošanas risinājuma pakalpojuma sniegšana tiks noteikta MK noteikumos Nr. 653 līdz 2026. gada II ceturksnim. Lai īstenotu ILP funkcionalitātē nodrošināto iestāžu līmeņa budžeta plānošanas risinājuma pakalpojumu VPC ietvaros no 2025. gada 1. janvāra, pakalpojums sākotnējā procesā tiks sniegts pilotpakalpojuma veidā:
· valsts budžeta programmu, apakšprogrammu un pasākumu tāmju sagatavošanai, precizēšanai un apstiprināšanai, ko pēc grozījumu pieņemšanas noteiks Ministru kabineta 2018. gada 11. decembra instrukcija Nr. 8 "Instrukcija par valsts budžeta tāmēm";
· ZM, VM, KEM, VARAM, EM un to padotības iestādes izmantos ILP funkcionalitāti pilnā apmērā;
· kārtību, kādā tiks nodrošināta informācijas aprite, izmantojot Valsts kases e-pakalpojumus, noteiks Ministru kabineta noteikumu projekts "Kārtība, kādā nodrošina informācijas apriti, izmantojot Valsts kases e-pakalpojumus" (Tiesību aktu lietas ID: 24-TA-1864).
Galvenie nosacījumi pilotpakalpojuma sniegšanai:
· Valsts kase nodrošina budžeta plānošanas un finanšu vadības risinājuma, t. sk. ILP funkcionalitātes, uzturēšanu;
· iestādes atbild par korektu un pilnīgu datu ievadi budžeta plānošanas un finanšu vadības risinājumā un datu kvalitātes kontroli;
· iestādēm ir pienākums lietot budžeta plānošanas un finanšu vadības risinājumu atbilstoši Valsts kases izstrādātajiem metodiskajiem norādījumiem un sistēmas drošības politikai.
Konceptuālajā ziņojumā tika norādīts, ka attiecībā uz budžeta plānošanas un finanšu vadības risinājumu pastāv risks, ka "ņemot vērā, ka valstī 10 no 14 resoriem jau ir iestrādnes budžeta plānošanas risinājumos (divos dažādos risinājumos), tad atklāta konkursa rezultātā pastāv risks, ka, ejot uz vienoto risinājumu, šīs izstrādnes vairs netiks izmantotas vai tiks izmantotas daļēji, kas rada risku, ka līdz šim ieguldītie līdzekļi netiks izmantoti". Šis risks ir iestājies, jo atklāta konkursa rezultātā budžeta plānošanas un finanšu vadības risinājums netiek veidots uz to risinājumu bāzes, kas šobrīd ir VM (Microstrategy) un EM (Jedox). Ņemot vērā, ka risinājumi ir izstrādāti par Eiropas Savienības fondu finansējumu, šī informatīvā ziņojuma pielikumos iekļauta attiecīgo ministriju sniegtā informācija par projektiem (3. pielikums – "Par Veselības ministrijas īstenoto ERAF projektu Nr.2.2.1.1/17/I/028  "Veselības ministrijas un padotības iestāžu IKT centralizācijas atbalsts"" un 4. pielikums – "Par Ekonomikas ministrijas īstenoto ERAF projektu Nr. 2.2.1.1/17/I/031 "Vienotas darba vides izveide visā Ekonomikas ministrijas resorā""), kā arī šī informatīvā ziņojuma protokollēmumā iekļauts saistošs punkts.
Finanšu ministrija kā Eiropas Savienības fondu vadošā iestāde, pamatojoties uz iesniegtajiem maksājumu pieteikumiem Eiropas Komisijā un Centrālās finanšu un līgumu aģentūras datiem, prognozē pietiekamu deklarējamo izdevumu rezervi, lai varētu kompensēt šādus neatbilstošos izdevumus un no Eiropas Komisijas saņemtu visu Latvijai 100 % pieejamo Eiropas Savienības fondu piešķīrumu visā 2014.–2020. gada plānošanas perioda programmā.

· Komunikācijas nodrošināšanas pasākumi

2024. gada 12. jūlijā noslēgts līgums par komunikācijas pakalpojumu saņemšanu. Līguma ietvaros izstrādāta informatīvo un publicitātes pasākumu aktivitāšu shēma projekta atpazīstamības veicināšanai un komunikācijas aktivitāšu nodrošināšanai 2024. gada III ceturksnim. Izstrādāti apkārtraksti par projekta īstenošanu resoru grāmatvežiem, finansistiem, personāla speciālistiem un informācijas tehnoloģiju speciālistiem, nodrošinot informācijas izsūtīšanas regularitāti.
Lai nodrošinātu projekta mērķu sekmīgu sasniegšanu, Valsts kases eksperti regulāri tiekas ar resoru pārstāvjiem. Projekta īstenošanas periodā ir organizēti vairāki komunikācijas pasākumi dažādām mērķauditorijām (piemēram, grāmatvedības, informācijas tehnoloģiju speciālistiem), kuros tika pārrunāti pieņemtie lēmumi, plānotā sadarbība un veicamās aktivitātes. 

[bookmark: _Toc183510757]Vienotā pakalpojumu centra funkcija Valsts kasē
Papildus investīcijas 2.1.2.1.i Valsts kases projekta aktivitātēm Valsts kase īsteno dažādas citas aktivitātes, lai realizētu ar pakalpojuma nodrošināšanu saistītās strukturālās izmaiņas Valsts kasē.
Lai nodrošinātu grāmatvedības uzskaites pakalpojuma sniegšanu, izstrādāta resursu aprēķina metodika (nepieciešamo grāmatvežu un atbalsta funkciju veicēju amata vietu skaita aprēķinam). Pamatojoties uz veiktajiem aprēķiniem un noteikto papildus nepieciešamo grāmatvežu skaitu, izstrādāti un 2024. gada 20. augustā apstiprināti Valsts kases priekšlikumi informatīvajā ziņojumā "Par valsts pamatbudžeta un valsts speciālā budžeta bāzi un izdevumu pārskatīšanas rezultātiem 2025., 2026. un 2027. gadam" (Ministru kabineta 2024. gada 20. augusta sēdes protokollēmums (prot. Nr. 32 61. §)). Vienlaikus panākta vienošanās ar resoriem par pārdalāmām slodzēm un to finansējumu. Apropriācijas pārdales no iestādēm uz Valsts kasi iekļautas likumprojektā "Par valsts budžetu 2025. gadam un budžeta ietvaru 2025., 2026. un 2027. gadam".
Ministru kabineta 2024. gada 16. jūlija sēdē izskatīts informatīvais ziņojums "Par valsts pārvaldes Vienotā pakalpojumu centra izveides progresu laika periodā no 2023. gada 1. jūlija līdz 2024. gada 30. jūnijam", un Ministru kabinets atbalstīja, ka Valsts kase uzņemsies saistības licenču nodrošināšanai resursu vadības sistēmai Horizon, noslēdzot līgumu par licencēm centralizēta grāmatvedības un personāla lietvedības risinājuma ieviešanai un nodrošināšanai resoriem, kuru centralizācija VPC paredzēta līdz 2026. gadam.
Atbilstoši MK noteikumu Nr. 653 51. punktā noteiktajam gada pārskatu vai konsolidēto gada pārskatu un citus normatīvajos aktos noteiktos finanšu pārskatus (turpmāk – pārskati) par pēdējo periodu pirms pakalpojumu saņemšanas Valsts kasē sagatavo pakalpojumu saņēmējs vai Valsts kase, ja uz Valsts kasi pārnāk pakalpojumu saņēmēja attiecīgās jomas kompetentie nodarbinātie un pakalpojumu saņēmējs ar Valsts kasi ir noslēdzis vienošanos par gada pārskata sagatavošanu. Pārskata periodā ir apzinātas iestādes, kuru 2024. gada slēguma darbības un pārskati būs jāgatavo Valsts kases darbiniekiem, un iestādes, kuru gada pārskatus gatavos iestāžu atbildīgie darbinieki, tomēr atsevišķos gada slēguma posmos un noteiktu pārskatu sagatavošanā būs nepieciešama Valsts kases darbinieku iesaiste. Ar katru iestādi tiek saskaņots noslēdzamās vienošanās saturs. Lai Valsts kases darbinieki varētu izpildīt noslēgto vienošanos nosacījumus, būs nepieciešamas pieejas tiesības iestāžu grāmatvedības uzskaites  sistēmām, tāpēc 2024. gada jūlijā uzsākta starpresoru vienošanās slēgšana ar iestādēm par šī procesa tehnisko nodrošināšanu.
Tomēr pastāv risks, ka var rasties situācija, ka pakalpojuma saņēmējs (iestāde) nevar nodrošināt MK noteikumu Nr. 653 51. punktā minēto prasību izpildi – nav iespējams sagatavot un iesniegt pārskatus, jo par pārskatu sagatavošanu atbildīgais darbinieks pārtrauks darba attiecības ar iestādi, kā arī nepāries darbā uz Valsts kasi. Tādos gadījumos iestādei pārskata sagatavošanai un iesniegšanai var būt nepieciešams piesaistīt ārēju pakalpojuma sniedzēju uz līguma pamata. Lai mazinātu risku, ka iestāde nenodrošina pārskatu sagatavošanu un iesniegšanu attiecīgās jomas kompetentā personāla trūkuma dēļ, rosinām atbalstīt priekšlikumu iekļaut protokollēmumā punktu, kas atļauj izņēmumu gadījumā iestādes vadītājam, pamatojoties uz ministrijas vai ministrijas iestādes izvērtējumu, t. sk. par pienākumu nedublēšanos un dubultā finansējuma riska neiestāšanos, iestādes budžeta ietvaros slēgt līgumu ar ārēju pakalpojuma sniedzēju par pārskatu sagatavošanu.
Pārskata periodā izstrādātas un apstiprinātas Valsts kases struktūras izmaiņas no 2025. gada 1. janvāra, tai skaitā ar Valsts kanceleju saskaņots jauno amata vietu skaits, klasifikācija un amata aprakstu paraugi. Lai nodrošinātu sniegto pakalpojumu sekmīgu plānošanu, pārraudzību, kā arī pakalpojuma sniegšanai patērētā laika uzskaiti, turpinās darba laika uzskaites sistēmas izveide, integrējot to ar galveno snieguma rādītāju (angļu val. Key Performance Indicators) aprēķina metodiku. 
  
[bookmark: _Toc183510758]Risku vadība
Konceptuālajā ziņojumā "Par vienotā pakalpojumu centra izveidi valsts pārvaldē" tika aprakstīti būtiskākie riski, kas var rasties centralizācijas reformas gaitā, t. sk. augstākas risku vērtības scenārijā, kad iestāžu centralizāciju veic straujā grafikā. Turpmāk sniegta informācija par pārskata perioda riskiem un tos mazinošajiem pasākumiem (2. tabula), tomēr būtiski ņemt vērā, ka ne visus riskus Valsts kasei ir iespējams vadīt vienai, jo lielā mērā to sekmīga vadība atkarīga no resoru un iestāžu rīcības.

2. tabula
Identificētie riski un tos mazinošie pasākumi
	
	Risks
	Risku mazinošais pasākums

	1. 
	Ņemot vērā komplicētos iepirkumus un procedūru ilgumu, t. sk. papildu laiku, kas bija nepieciešams, lai veiktu pirmspārbaudes, ir ļoti ierobežots laiks konfigurācijas un datu migrācijas darbiem, kas rada augstu risku kvalitatīvai risinājuma izmantošanas uzsākšanai un papildu darbam 2025. gada sākumā, lai labotu kļūdas
	Lai mazinātu risku, Valsts kase ir tikusies ar katru resoru un tā iestādēm, lai pārrunātu kritiski migrējamo datu apjomu līdz 2024. gada beigām. Septembrī visām iestādēm tika dots uzdevums sakārtot esošos datus, lai uz migrācijas brīdi tie būtu pilnvērtīgi un kvalitatīvi. Valsts kase ir piesaistījusi papildu testēšanas kapacitāti. 2024. gada decembrī kopā ar citiem aspektiem (t. sk. iestāžu integrāciju izstrādes gatavību) būs nepieciešams pieņemt lēmumu, vai visu iestāžu grāmatvedību vienlaikus uzsāk veikt vienotajā risinājumā vai darīt to pakāpeniski vairāku mēnešu garumā 2025. gada laikā. Risku kritiski ietekmē iestāžu darbinieku gatavība piedalīties datu pārneses procesā (t. sk. iestāžu datu sakārtotība, atšķirības pret standarta klasifikatoriem, iesaiste datu transformācijā u. c. faktori).

	2. 
	Darbības nepārtrauktība iestādēs ir lielākoties atkarīga no iestāžu darbības nepārtrauktības plānu kvalitatīvas atjaunošanas un izvērtēšanas, kā arī proaktīvas esošo iestāžu procesu pielāgošanas. Pastāv risks, ka ne visas iestādes ir veikušas nepieciešamos pasākumus
	Valsts kase projekta vadības sistēmā Redmine iestādēm ir uzdevusi konkrētus uzdevumus procesu pārskatīšanā. Rīkotas atsevišķas sanāksmes ar iestādēm, kurām svarīga darbības nepārtrauktība 24/7 režīmā (t. sk. Neatliekamās medicīniskās palīdzības dienests, Pārtikas un veterinārais dienests), un iestādes informētas, ka ir ļoti būtiski atjaunot savus darbības nepārtrauktības plānus un tos notestēt gadījumam, ja rodas kādi incidenti pārejas laikā

	3. 
	Procesi attiecībā uz integrāciju pārbūvi vai izbūvi ar iestāžu biznesa un atbalsta sistēmām norit lēni, t. sk. iesniegumi par integrāciju saskaņošanu atbilstoši Sadarbības līguma 5. pielikumam ir saņemti vai saskaņoti daļēji. Ir iestādes, kuras ir informējušas (piemēram, Neatliekamās medicīniskās palīdzības dienests), ka ir integrācijas, kuru pārbūvei nepieciešami vairāki mēneši. Līdz ar to pastāv risks, ka ne visus darbus integrāciju pārbūvē būs iespējams pabeigt līdz 2025. gada 1. janvārim
	Valsts kase vairākkārt aicinājusi iestādes uzsākt procesus (t. sk. laikus sūtīt saskaņošanai iesniegumus). Uzdoti uzdevumi Redmine.
Ar resoriem noslēgtas starpresoru vienošanās par iespēju Valsts kases darbiniekiem nepieciešamības gadījumā strādāt arī iestāžu esošajās grāmatvedības sistēmās, ja decembrī tiek konstatēts, ka nav paspēts pārbūvēt integrācijas ar iestāžu sistēmām

	4. 
	Liela daļa no iestādēm līdz šim nav izmantojusi metarēķinu moduli, kas sniedz iespēju efektīvāk apstrādāt e-rēķinus. Pastāv risks, ka 2025. gada sākumā ne visu iestāžu darbinieku kompetences var būt pietiekamas.
Lai paaugstinātu digitalizācijas līmeni, ar 2025. gada 1. janvāri plānots, ka iestāžu darbinieki un personāla speciālisti izmanto Personāls Hop+. Pastāv risks, ka 2025. gada sākumā ne visu iestāžu darbinieku kompetences var būt pietiekamas
	Plānotas mācības 2024. gada decembrī, tomēr ierobežotā laika dēļ, ko nosaka reforma – tās var nebūt pilnvērtīgas un pietiekamas

	5. 
	Projektējuma izstrādes ietvaros secināts, ka viens no kritiskiem riskiem ir korekta visu darba samaksas veidu aprakstīšana projektējumā, ņemot vērā, ka esošā normatīvo aktu bāze tos pieļauj ļoti dažādus. Pastāv risks, ka kāds no aprēķiniem darba samaksā ar 2025. gada 1. janvāri var nebūt korekts
	Lai realizētu vienotu atlīdzības uzskaites un aprēķina algoritmu un iestādēm nepieciešamo specifisko darba laika plānošanas, uzskaites organizācijas un apmaksas veidu ieviešanu centrālā resursu vadības sistēmā, ir izveidota darba grupa, kurā iekļauti pārstāvji no iestādēm ar sarežģītiem atlīdzības aprēķina algoritmiem.
Lai mazinātu risku, plānots pēc pārejas uz vienoto risinājumu veikt algu dubultu pārbaudi gan jaunajā, gan iestādes līdzšinējā risinājumā. Šādas dubultās kontroles nodrošināšanai paredzams paaugstināts virsstundu apjoms.
Ar resoriem noslēgtas starpresoru vienošanās par iespēju Valsts kases darbiniekiem nepieciešamības gadījumā strādāt arī iestāžu esošajās grāmatvedības sistēmās, veicot virskontroli atlīdzības aprēķiniem

	6. 
	Ir konstatēts, ka dažās iestādēs var rasties situācija, ka pakalpojuma saņēmējs (iestāde) nevar nodrošināt MK noteikumu Nr. 653 51. punktā minēto prasību izpildi – nav iespējams sagatavot un iesniegt pārskatus, jo par pārskatu sagatavošanu atbildīgais darbinieks pārtrauks darba attiecības ar iestādi, kā arī nepāries darbā uz Valsts kasi
	Iestādes to budžeta ietvaros slēdz līgumu ar ārēju pakalpojuma sniedzēju par pārskatu sagatavošanu. Nepieciešams Ministru kabineta lēmums par atļauju slēgt šāda veida līgumus


	7.
	Vienlaikus ar grāmatvedības centralizāciju veiktie iestāžu reorganizācijas procesi rada augstus riskus papildu darbiem un samazina centralizācijas aktivitātēm pieejamo laiku jau tā saspringtajā grafikā, kā arī rada augstus riskus iestāžu darbības nepārtrauktības nodrošināšanai un uz vienoto finanšu grāmatvedības un personāla lietvedības risinājumiem pārnesamo datu kvalitātei.
Aktuālās reorganizācijas:
· Lauksaimniecības datu centra likvidēšana un noteiktu pārvaldes uzdevumu un funkciju nodošana Lauku atbalsta dienestam;
· valsts zinātniskā institūta – atvasinātas publiskās personas "Nacionālais botāniskais dārzs" likvidēšana un tiešās pārvaldes iestādes "Latvijas Nacionālais botāniskais dārzs" izveide;
· Būvniecības valsts kontroles biroja un Vides pārraudzības valsts biroja reorganizācija, Vides pārraudzības valsts birojam no Būvniecības valsts kontroles biroja pievienojot enerģētikas sadaļu un izveidojot vienu iestādi, kas ir atbildīga gan par enerģētiku, gan par vides prasībām
	Pārraudzīt šādas reorganizācijas programmas uzraudzības padomē

	
	[bookmark: _Toc181738163]Ņemot vērā grāmatvedības speciālistu zemo interesi pārnākšanai uz VPC, izvēloties turpināt darbu iestādēs citos amatos vai pārtraucot darba gaitas valsts pārvaldē, pastāv risks VPC pakalpojuma sniegšanas darbības nepārtrauktības nodrošināšanai

	Piedāvāt vakantās amata vietas citu iestāžu grāmatvedības speciālistiem, kuri izrādījuši interesi pāriešanai darbā uz VPC, bet kuriem nav atbilstošu amata vietu savā resora struktūrvienībā VPC; izsludināt ārējos konkursus uz brīvajām amata vietām. 
2024. gada pārskatu iesniegšanas nodrošināšanai, ja uz Valsts kasi nav pārgājis galvenais grāmatvedis, kurš iestādē gatavoja pārskatus, noslēgt ar iestādēm vienošanās par atbildību sadalījumu par 2024. gada uzskaites pabeigšanu, slēguma procedūru veikšanu un pārskatu sagatavošanu un iesniegšanu

